Document ID: 31986D0333

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Ιουνίου 1986
για έγκριση μιας προσθήκης στο πρόγραμμα που αφορά τα νωπά οπωροκηπευτικά, εκτός από τα γεώμηλα, στη Γαλλία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γαλλική γλώσσα είναι το μόνο αυθεντικό)
(86/333/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3827/85 (2), και ιδίως το άρθρο 5,
Εκτιμώντας:
ότι, στις 6 Νοεμβρίου 1985, η γαλλική κυβέρνηση ανακοίνωσε προσθήκη του προγράμματος που εγκρίθηκε με την απόφαση 80/189/ΕΟΚ της Επιτροπής (3), σχετικά με το πρόγραμμα για τα νωπά οπωροκηπευτικά, εκτός από τα γεώμηλα, και ότι παρέσχε τα συμπληρωματικά δεδομένα στις 8 Απριλίου 1986·
ότι η εν λόγω προσθήκη του προγράμματος έχει σαν στόχο την ορθολογική οργάνωση και την εξέλιξη των εγκαταστάσεων συσκευασίας, αποθήκευσης και εμπορίας των οπωροκηπευτικών, συμπεριλαμβάνεται δε ο εξοπλισμός τους σε υπολογιστές και τηλε- υπολογιστές, καθώς και στον τομέα των αγορών με συστήματα οθόνης, κατά τρόπον ώστε να τονωθεί η ανταγωνιστικότητα του τομέα και να αξιοποιηθούν τα προϊόντα του· ότι, συνεπώς, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι τα δεδομένα σχετικά με τον εξοπλισμό συγκομιδής που περιέχονται στο πρόγραμμα δεν επαρκούν για ευνοϊκή απόφαση της Επιτροπής, σύμφωνα με το άρθρο 5 παράγραφος 2 του κανονισμού (ΕΟΚ) αριθ. 355/77 και ότι το άρθρο 6 παράγραφος 1 στοιχείο στ) του αυτού κανονισμού περιορίζει την επιλεξιμότητα των εξοπλισμών συγκομιδής στο πλαίσιο προγράμματος, κυρίως στην περίπτωση κατά την οποία αποτελούν τμήμα σχεδίου που αφορά τη μεταποίηση των σχετικών προϊόντων·
ότι η προσθήκη του προγράμματος περιέχει επαρκή ποσότητα στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77, από τα οποία προκύπτει ότι οι στόχοι του άρθρου 1 του εν λόγω κανονισμού είναι δυνατόν να επιτευχθούν στον τομέα των νωπών οπωροκηπευτικών·
ότι η προθεσμία που καθορίζεται για την έναρξη ισχύος της προσθήκης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η προσθήκη του προγράμματος που αφορά τον τομέα νωπών οπωροκηπευτικών, εκτός από τα γεώμηλα, που ανακοινώθηκε από τη γαλλική κυβέρνηση στις 6 Νοεμβρίου 1985 και συμπληρώθηκε στις 8 Απριλίου 1986, σύμφωνα με τον κανονισμό (ΕΟΚ) αριθ. 355/77, εγκρίνεται, εκτός από τις επενδύσεις που αφορούν τον εξοπλισμό συγκομιδής.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 24 Ιουνίου 1986.

Labels: 3
4
17